25 November: Moenie dink aan wie jy nie is nie, maar aan wie jy is..– Jan van der Watt - www.bybelkennis.co.za
by Mitch Kalp · Published 25/11/2017 · Updated 14/11/2017
1 Pet 1:10-21 (fokus 1:10-12)
As gelowiges dink ons heeltemal te min van onsself. Ons dink in alle geval gewoonlik baie minder van onsself as wat God van ons dink. Ons word dikwels so in die kerk gekondisioneer dat ons sleg en vol sonde is, dat ons later vergeet dat God ons sy eie kinders gemaak het. Ons word soos 'n rugbyspeler wat die hele tyd net hoor hoe sleg hy speel – so iemand verloor vinnig die lus en belangstelling of verder te speel.
Dit is dikwels wat met gelowiges gebeur. Die slegste is dat dit 'n stuk waninformasie is. Gelowiges vergeet so maklik wie hulle eintlik is: hulle is kinders van God. Hy het hulle vergewe en hulle nuut gemaak. Vir hulle sonde is betaal. Hulle hoef nie onder elke fout of sonde wat hulle maak inmekaar te sak nie. Jesus het dit klaar gedra. Wat oorbly is om voluit en positief te speel.
God wil hê ons moet die bal van die lewe vat en speel, al maak ons foute. Almal maak immers foute, maar dit moet ons nie keer om te speel nie. As ons 'n fout maak moet dit ons nie afsit nie, want God self het ons gekies om in sy span te speel.
As sy speler verwag God baie van jou, omdat Hy weet wat Hy in jou belê het: sy liefde, sy genade, sy Gees. Hy weet dat as jy positief met daardie gawes van Hom "speel", jy goed sal speel. Soos 'n goeie afrigter sê Hy ons moet op ons spel fokus. Ons moenie fokus op wat ons miskien verkeerd kan doen nie, maar hoe om reg te speel (14-16). Ons moenie aan die sonde dink nie, nee, dit moet nie eers by ons opkom nie. Ons moet positief dink aan wat ons vir God gedoen het en nog kan doen… en dan moet ons voluit speel. Leef daarom uit daardie gawes van God. Laat dit jou gedagtes vul. Laat dit die dade van jou hande vorm en die woorde van jou mond skep.
Moenie die hele tyd dink aan wie jy nie is nie, maar aan wie jy is. Jy is nie meer 'n verlore sondaar nie, maar 'n lewende kind van God. Wees daarom soos jou Vader (16).